b'\n_START_ARTICLE_\nYeoman Warders\n_START_PARAGRAPH_\nYeoman Warders of Her Majesty\'s Royal Palace and Fortress the Tower of London, and member of the Sovereign\'s Body Guard of the Yeomen Guard Extraordinary, eller beefeaters som de oftest kaldes, er de traditionelle vogtere af Tower of London i Storbritannien. The Yeoman Warders (The Yeomen of the Guard) blev indsat af Henrik 7. i 1485, hvor de fungerede som den britiske monarks personlige livvagter og fulgte ham eller hende i kamp. Opgaven som livvagt oph\xc3\xb8rte under Georg 2., og de k\xc3\xa6mpede deres sidste slag mod franskm\xc3\xa6ndene i Slaget ved Dettingen i 1743.\n_START_SECTION_\nKongelige fangevogtere\n_START_PARAGRAPH_\nUnder Henrik 8. fik Yeoman Warders ogs\xc3\xa5 rollen som (kongelige) fangevogtere p\xc3\xa5 Tower of London. Det var i denne periode, de fik retten til at b\xc3\xa6re "the royal livery" \xe2\x80\x93 den r\xc3\xb8de livr\xc3\xa9dragt eller uniformen, som de fortsat b\xc3\xa6rer mere eller mindre uforandret fra tudortiden, n\xc3\xa5r monarken er i Tower, eller der foreg\xc3\xa5r en statsceremoni. De b\xc3\xa6rer til daglig en m\xc3\xb8rkebl\xc3\xa5 hverdagsuniform med monarkens monogram i r\xc3\xb8dt og r\xc3\xb8de striber og med moderne bukser.\n_START_SECTION_\nBeefeaters\n_START_PARAGRAPH_\nDet vides ikke helt, hvor navnet "beefeaters" kommer fra. Teorier udspringer fra det franske ord buffetier, som betyder "(kongelig) opvarter", til historien om at vagterne fik deres daglige rationer best\xc3\xa5ende af oksek\xc3\xb8d og derfor blev kaldt beef eaters (\xc2\xaboksek\xc3\xb8dspisere\xc2\xbb). Da greven af Toscana bes\xc3\xb8gte Tower of London i 1669, skrev han f\xc3\xb8lgende om beefeater-vagterne: "En stor ration oksek\xc3\xb8d gives til dem dagligt ved hoffet. Det er m\xc3\xa5ske derfor, de kaldes for beefeaters."_NEWLINE_Vagtkorpset blev etableret i 1485 som Henrik 7.\'s livgarde. Efter Henriks d\xc3\xb8d i 1507 blev de vagter og fangevogtere i Tower of London. I 1552 fik de deres r\xc3\xb8de guldudsmykkede uniformer. I dag passer vagterne officielt p\xc3\xa5 de britiske kronjuveler. Beefeaterne er f\xc3\xb8rst og fremmest professionelle soldater og skal have mindst 22 \xc3\xa5rs pletfri tjeneste bag sig og minimum have rang af oversergent.\n_START_SECTION_\nWarders i dag\n_START_PARAGRAPH_\nI dag har Yeoman Warders kun ceremonielle opgaver og fungerer stort set som turistguider. Alligevel anses det som en \xc3\xa6re at f\xc3\xa5 stillingen. Det er kun underofficerer fra h\xc3\xa6ren og marinen, som har v\xc3\xa6ret i tjeneste d\xc3\xa9r i mindst 22 \xc3\xa5r, som kan blive yeoman warders.'